amanoisuno/poetBack huggingface dataset:
贈沈彬老 周行己 
永嘉人物衰，斯文久零替。學徒寡道心，日與風俗敝。我生衰敝後，上思千載事。實欲閭里間，一一蹈仁義。敬重鄉人情，翻遭俗眼忌。晚得沈夫子，學問有根柢。矯矯流輩中，頗識作者意。歡然慰吾心，歸此同好嗜。吾子更我聽，士也貴尚志。古道自足師，不必今人貴。荼苦不異畝，薰蕕不同器。所憂義理愆，何恤流俗議。進道要勇决，取與慎爲計。去惡如去沙，沙盡自見底。積善如積土，土多乃成巋。讀書要知道，文章實小技。子試反覆思，鄙言有深味。自非心愛合，安能吐肝肺。行行慎取之，紓節思遠大。豈但勸鄉閭，永爲斯民頼。
敬贈李方叔 周行己 
蛟龍吐雲氣，霧豹出文采。許潁有佳士，翰林風流在。吾道固多艱，明時屢危殆。嘉穀生螟蝗，稊稗勞取采。平生數萬言，未料寒與餒。天生濟世才，發揮必有待。伯樂一顧重，豈不價百倍。展足造青雲，會見絕四海。顧我茅葦姿，謬欲漸蘭茝。達人固多可，借譽飾駑猥。丈夫一相知，胸中何磊磊。願作南山松，青青期不改。此事雖一時，風流激千載。
肺病 周行己 
吾生與靜侔，早無適俗器。失身掛塵網，道心日已替。今茲得肺病，自可絕人事。默觀悟生理，是身同一蛻。代馬無南蹄，越鳥無北翅。物各歸其本，我何有于世。冠冕且罷休，養痾山水際。藉石看白雲，臨流鼓蘭枻。百種絕念慮，優游聊卒歲。誰云病疾苦，邂逅即良計。
次韵李十七僧宜見過兼簡杜思誠 周行己 
坎壈客遊子，歲莫懷百憂。困若伏轅駒，未遇甘垂頭。志度藴剛潔，勁氣橫清秋。豈事稻粱唼，比翼黄鶴遊。人情憎遠客，言笑懷戈矛。有道死不泯，能易匈匈不。窮當志益堅，詎逐波上鷗。有杜莫逆交，有李山陽儔。日想文義會，夫我心則休。心休日月閒，忽忽時歲遒。俗子浪嗤詬，日夕競咆烋。圓鑿事方枘，固知不相謀。我徒方外士，汎若不繫舟。東西與南北，無入不優遊。至此願隨俗，俛眉愧前修。駕言歸去來，山寒不可留。薄俗利口實，斬斬非我侔。太息仰明月，忍作尋常流。
蚊 周行己 
天地不愛人，生此人之苦。吁嗟實微物，身不及毛羽。利嘴善噆膚，令人失眠睡。長夏五六月，執熱不通噫。此物于是時，翾翾夸得勢。一聚動億萬，翳空如坌壒。當晝即散伏，得夜乃紛會。每見燈火集，不容設幬蓋。初若蝟毛戢，次第緣罅隘。稍稍傍耳飛，嚶鳴欲相賣。揮拂不敢停，得便時一嘬。所欲未涓滴，已見盈腹背。捨命不畏死，忽遭一拍碎。顧我七尺軀，豈不容爾細。蜂有毒在尾，爾有毒在喙。畏爾衆口多，不比蜂一蠆。安得厲金商，掃蕩聊一快。
寄題江陵李潜道釣磯 周行己 
嚴陵避世士，四海一釣磯。三聘非其心，獨采富春薇。蒙城有靜者，白首卧荆扉。築臺俯溪鳥，默玩道心微。箕踞謝官長，把竿忘是非。少年詞賦場，秉筆落珠璣。投老漫假板，長嘯却南歸。緬懷直鉤理，濯髮待日晞。貧賤得肆志，富貴多危機。
觀傅公濟胡志衡楚越唱和集因成短句奉贈 周行己 
清露凝百草，四海黄葉秋。遊子思故鄉，中夜攬衣裘。起坐不成寐，歎息銜百憂。久客豈其願，亦爲甘旨謀。平生少年日，睥睨氣食牛。秉志三皇前，展步狹九州。乃今已半百，尚有餓凍愁。生逢聖明代，不忍棄田疇。折節衆士底，足爲妻嫂羞。伯樂尚未遇，焉知非驊騮。觀其楚越集，迥覺出輩流。有如閱武庫，森然見戈矛。近者咸興作，無乃或暗投。五車空拄腹，一飽豈易求。不如臨洮子，匹馬萬戶侯。遇合各有時，莫笑東家丘。
復用前韵奉酬夢符學錄 周行己 
子卿五言法，氣格厲勁秋。綿綿武功裔，尚不廢箕裘。洒然落妙語，一破萬古憂。文章本道德，作者通神謀。惜其命不達，白首猶飯牛。學者願識面，或比韓荆州。儒冠真誤身，未免妻子愁。長安游俠兒，生不辨田疇。儒有不黔突，此輩飫珍羞。左右夾燕趙，出入跨騏騮。富貴即稱賢，寧辨清濁流。乃知讀萬卷，不如持尺矛。斯言雖有激，亦爲智者投。古人願執鞭，如或不可求。君看授業生，已爲公與侯。颯然灌園翁，零落守舊丘。
古意贈答段公度 周行己 
野人比芹子，昔獻已負慚。安得長者語，借譽苦爲甘。自愧敝帚姿，欲駕騧驪驂。寸進復尺退，虎穴詎得探。
寄題方氏賞心亭 周行己 
日月欻不淹，萬物紛迴薄。冬索復春敷，夏茂以秋落。彼來無窮期，詎可盡酬酢。人生聊爾耳，政應如解籜。可料百年身，胡爲自束縛。達人暢高情，物物各有樂。濁醪隨身置，心賞悟遠託。陶阮寓酒意，斯亭豈虛作。
送別 周行己 
人生如斷蓬，萬里忽相值。會日常苦難，別日常苦易。十年聞子名，未識已心醉。我友豈不多，愛子好心地。身小胸膽大，面目無邪氣。磊磊棟梁姿，溫溫瑚璉器。人物衰落盡，百馬逢一驥。我懷未傾倒，離別已復至。天寒霜正繁，山險道不利。君行獨何爲，百里求自試。願持孝友資，發爲惻隠治。上馬且勿難，吾民竚嘉惠。他年廟堂上，舉此亦不異。强飯數寄書，待爾慰窮悴。
同舍劉子美將歸唐作詩見貽次韵以送其行 周行己 
我學比棘猴，漫費三年刻。技成無所用，奔走虛南北。儒生紛逐利，雅道日衰息。乃獨資章甫，取售裸人國。雖知自守重，豈若趨時得。念欲障狂瀾，亮非一簣力。吁嗟且置此，徒使氣填臆。與子共師友，焉得久默默。行行慎茲道，慰我日惻惻。
送友人東歸 周行己 
是身如聚沫，如燭亦如風。奔走天地內，苦爲萬慮攻。陳子得先覺，水鏡當胸中。異鄉各爲客，相看如秋鴻。扁舟忽歸去，宛然此道東。我亦議遠適，西入華與嵩。飲水有餘樂，避煩甘百窮。相逢不可欺，偶然如飄蓬。于道各努力，千里自同風。
和郭守叔光絕境亭 周行己 
雲橫絕塵境，峻堞若繩削。羣山列培塿，衆水分脈絡。下瞰萬瓦居，縹緲見樓閣。松風發天籟，泠然衆音作。皛皛天宇清，塵襟一澄廓。
少年子 周行己 
臨洮少年子，白馬黄金羈。醉向壚邊宿，小女倩縫衣。不惜千金贈，只惜少年時。當時不行樂，過時空自悲。
北山閣 周行己 
北山有高閣，暇日聊登遊。臨眺益慘愴，焉能寫我憂。軒軒皆嶄石，激激瞰溪流。野鳥時上下，白雲自沈浮。徙倚事窮覽，良時忽我遒。日匿西岡下，月出東嶺頭。寒烟沒樹杪，勁風夾山陬。十月客衣單，不可重遲留。緬望涇水濱，使我心悠悠。
九日登高有感 周行己 
置酒臨重陽，舉觴忽不樂。憶昔登高日，親朋盛杯酌。人事經年異，物景但如昨。生別未會遇，死別已冥漠。吾生更飄蕩，四海無所著。黄花眼中見，翻令懷抱惡。莫覓四坐歡，節序正寥落。
征婦怨 周行己 
嫁君苦太遲，別君苦太早。官行有程期，不得暫相保。妾有嫁時衣，金縷光葳蕤。送君即遠道，數日望君歸。君去竟何許，君歸竟何長。昔爲膠與漆，今爲參與商。朝看雲間雁，暮看水底魚。雁魚過幾許，何處寄君書。有食不下咽，有衣不被體。夜回九轉腸，日下千行淚。階前萱草長，奩內粉黛空。萱草不解憂，粉黛爲誰容。人生若朝露，顔色豈長好。况乃懷憂愁，憂愁復易老。及春不開花，結子待何時。君在須早歸，妾在長相思。妾不願君富貴，妾只願君賤貧。賤貧足相保，富貴多棄舊。妾不願君成功，妾只願君早歸。早歸及年少，功成妾已老。君去妾二八，容顔花莫如。肌白不著粉，色紅不施朱。即今君尚未酬勳，妾年二十已有餘。
楊花 周行己 
楊花初生時，出在楊樹枝。春風一飄蕩，忽與枝柯離。去去辭本根，日月逝無期。欲南而反北，焉得定東西。忽然驚飆起，吹我雲間飛。春風無定度，却送下污泥。寄謝枝與葉，邂逅復何時。我願爲樹葉，復恐秋風吹我令黄萎。我願爲樹枝，復恐斧斤斫我爲椽榱。只願爲樹根，生死長相依。
和子同觀音寺新居 周行己 
太學士千數，濟濟多白袍。其中靡不有，令人愧遁逃。風俗且如此，焉能獨守高。詳擇乃其道，或得賢與豪。近復失段子，嗚呼命不遭。吾生得覬豁，誰能置圈牢。武或萬人敵，何用學六韜。文士亦齷齪，勞心徒忉忉。利害竟何許，相去九牛毛。脫略或吾事，青松隠藜蒿。麟鳳豈仰見，狐狸多叫號。如不卜清曠，樂此阮與陶。文思韓吏部，詩見杜工曹。揮麈談風月，中夜聲颾颾。往往移北山，不必反楚騷。吾道用無窮，所志各有操。或隠身幽討，或放迹遊遨。平生事已定，用心奚獨勞。
送畢之進狀元二首  其一 周行己 
春風不開花，吹雲翳白日。天寒食不足，江頭拾芋栗。我馬不敢驅，畏此霜霰密。君行當奈何，開帆轉飄忽。挽舟君且住，爲君一洗拂。今日此良會，他時未可必。我生鋤犁手，一飯願已畢。官曹雖强汝，今汝心若失。扁舟行亦歸，還我性曠逸。騎牛不騎馬，鼓腹吞溟渤。他年作霖雨，勿污我蓬蓽。
送畢之進狀元二首  其二 周行己 
畢髯奇男子，未識已心與。獻策進英殿，脫略獨豪舉。二年襄陽幕，歸舟峴山渚。同事三日留，時時作險語。隆準帝王孫，蕭然好風度。詩書百萬卷，胸中莽迴互。平生蘇惠州，氣概頗自許。人生艱難際，政可觀去處。二子經濟才，用之則爲虎。髯公且爲客，王孫且爲主。明朝各天涯，歌眉爲誰嫵。柁師挽舟去，回首空南浦。莫笑參軍强，參軍定强否。
雨中有懷 周行己 
世態紛戢戢，客愁亦不盡。坐窗木榻穿，百慨逢一哂。觸眼敗人意，喜事日益泯。小暑三日熱，重我憂躁疢。崇朝一雨洗，意氣覺清緊。焚香强起坐，曲肱聽鳴蚓。出門復有觀，物色相蠢蝡。危芳墮簷牙，水螾上階楯。失勢蛛墜網，得時朽蒸菌。矜飛啄泥燕，戢翼翔雲隼。此理復誰論，中腸紛結縝。懷我平生好，意得如合吻。歐段屈薄宦，有如驥服靷。兖李困諸生，豪氣浮海蜃。華李本達識，磊落忘畦畛。忼慨任關西，開口見肝腎。高蹈潘逸士，未能趨縣尹。小王頗清修，對策如射埻。復有孫夫子，未許連車軫。聚散各異處，單車謝推引。言笑誰與歡，思逝如抽筍。作詩當晤言，爲我發大辴。
奉酬天復古風 周行己 
我生不愛言，欲言令人惡。總總乾坤內，抱此誰與託。昔者所親人，今或苦荼若。生交各分離，死交已冥漠。事非固必存，千載一轉脚。要知達士心，閱世等糟粕。不求萬法脫，不與萬法縛。索然天地中，去留如解籜。萬事豈足爲，而苦自結約。吾以此應世，方枘入圓鑿。何當得蔡侯，飄若雲中鶴。新詩近道要，如病飲良藥。上言古心人，次言時道薄。落落濟世志，拙者但駭愕。功名付吾子，我獨甘藜藿。誰知陋巷中，簞瓢有餘樂。
五月二十五日晚自天壽還呈秦少章 周行己 
客思日百種，無一適所願。入夏對燈火，坐窗如坐圈。開口畏禍機，俛首學癡鈍。嘉友不在眼，相思劇方寸。晚凉策馬出，豁然對清論。盈月阻良覿，歡喜論繾綣。上言得三益，次言科舉困。新詩破煩想，覺人體中健。重我特特來，殷勤留一飯。促膝對夜樹，蕭爽無俗坌。歸來勞夢侵，令人欲高遯。
政和丁酉罷攝樂清寓柳市莊居和林惠叔見寄 周行己 
懷祿非其心，事君要以道。古來際遇間，每恨見不早。觀其風雲會，事業何草草。卓哉張子房，器博用殊少。恐量世主心，用此恰恰好。所以收其才，遠從赤松老。富貴非利達，貧賤非枯槁。超超聖賢心，吾欣願執掃。
遷居有感示二三子 周行己 
四時忽代序，靡靡無停息。白露應節降，凉颸變晨夕。閒居二十載，遷徙靡寧日。鳥鼠有巢穴，我居無定室。田園固所乏，婚嫁何當畢。貧賤難爲好，仁義寡所匹。總總百年內，萬事安可必。人生七十稀，我今五十一。齒髮已彫喪，肌肉乏腴實。固窮吾素分，苟得鮮終吉。餘年當幾何，任運非得失。
發東陽 周行己 
客行無緩程，悲吟無緩聲。促促復促促，居家食不足。徘徊重徘徊，欲行還欲歸。近懷遠弗顧，强復驅車去。
寄魯直學士 周行己 
當今文伯眉陽蘇，新詞的皪垂明珠。我公江南獨繼步，名譽籍甚傳清都。達人嗜好與俗異，誰欲海邊逐臭夫。小生結髮讀書史，隠憫每願脫世儒。幾載俛首黌堂趨，爭唼粱藻從羣鳬。野人鼓瑟不解竽，悠悠舉目誰與娛。幸有達者黄與蘇，誰復跼蹐如轅駒。古來志士恥沈沒，參軍慷慨曳長裾。相知寧論貴賤敵，詩奏終使蘭艾殊。當時仲宣亦小弱，蔡公歎其才不如。乃知士子名未立，須藉顯達齒論餘。嬰兒失乳投母哺，當亦飲食瓊漿壺。
次天峰居士韵奉寄 周行己 
天峰靜者巢箕叟，著書不爲牛馬走。夜雨題詩寄日邊，觀者辟易皆縮手。嗚呼大雅久不聞，吾道悠悠付林藪。伏龍鳳雛人未知，腴田猥大皆稂莠。將軍爲志窮益堅，魯儒雖死不更守。鷦鵬有翅須摶風，苦李當道誰開口。京師車馬十二門，一日萬億無不有。吞腥啄腐何卒卒，正坐誚言芷漸滫。可憐惠施多才卿，不悟據梧瞑低首。功名浩蕩悵何許，置身謀慮苦不久。盍似淵明歸去來，不作折腰求五斗。飽食大人如肉山，衮衮奔馳氣如吼。東山野人氣亦芒，郎將自昔今獨否。誰能脂韋化百鍊，世態欻如屈伸肘。何時尊酒話疇昔，擊節新詩意非苟。
泥雪憶志康公度元老 周行己 
正月二日多雪寒，京師道路無日乾。巷南巷北一望隔，出門但見泥漫漫。歸來危坐官屋底，日飽太倉半升米。相思更覺行路難，蒙垢何當爲一洗。
和任昌叔寄終南之什 周行己 
少陵作者今卓爾，彭澤一觴意何已。詩工酒逸覺有神，此理浪傳嗤俗子。却求舉選科目間，仰看有道當汗顔。聞君欲往更愁絕，歸心日夜急飛湍。
送歐陽司理歸荆南 周行己 
荆南秀氣有異才，我今見之歐陽子。長年讀書五車過，下筆神捷風雲起。一昨新書警末俗，儒衣喜好入骨髓。此君矯矯出輩流，一心本學妙達理。斯之自信謝黨與，萬口一律誰信爾。眼明却見法令新，四海文章盡蘇氏。馬羣一遇伯樂空，近拔其尤自君始。可憐平生萬艱苦，及壯一官歸故里。丈夫行道會有時，用心深處良獨知。眼中人才不易得，鳳翥龍驤非爾誰。野人一身日百謗，人笑阮癡端不癡。憶昔定交論心腹，示我青青千載期。茲事風流定不朽，謝爾紛紛輕薄兒。如此嘉會豈易得，端知聚散非人力。相期遠大莫相憶，要須身健且强食。
次君陟見志韵 周行己 
秋風颯颯吹寒雨，寒士畏寒不畏暑。杜陵四海無尺椽，頗思大屋連千礎。大庇天下寒士寒，小利猶能及雀鼠。平生志大不小用，未解從人問科舉。可憐時俗喜儇媚，此道悠悠付何所。不如歸來負寒日，食芹得味絕不去。人生何處無一飯，飽卧便便腹如鼓。
竹枝歌上姚毅夫  其一 周行己 
秋月亭亭揚明輝，浮雲一點天上飛，欻忽回陰雨四垂。人生萬事亦爾爲，今不行樂待何時。
竹枝歌上姚毅夫  其二 周行己 
翠幕留夜燈燭光，主人歡娛客滿堂，龍船盛酒蠡作觴。秦吹齊歌舞燕倡，夜如何其夜未央。
竹枝歌上姚毅夫  其三 周行己 
佳人玉顔冰雪肌，寶髻繡裳光葳蕤，齊聲緩歌楊柳枝。歌罷障面私自悲，坐客滿堂淚霑衣。
竹枝歌上姚毅夫  其四 周行己 
酒當毒藥色當斤，人生行樂如浮雲，一杯更盡客已醺。美人不用歌文君，客有相如心不春。
竹枝歌上姚毅夫  其五 周行己 
壺傾燭燼樂事衰，堂上歌聲有餘哀，主人謝客客已歸。風蕩重陰月還輝，皎皎千里光無虧。
上元被差監酤妙覺書呈文叔二首  其一 周行己 
密雪沾游幕，餘寒犯酒茵。坐招羣客飲，愁是獨醒人。事業慚知己，衣冠媿此身。吾生自有分，休問紫姑神。
上元被差監酤妙覺書呈文叔二首  其二 周行己 
竊祿知踰分，論才昧所長。幸同操犢鼻，幾不試漁陽。醉客或遭詬，少年來索嘗。此吾稽古力，咄咄未須忙。
走筆問訊晁四以道  其一 周行己 
問訊晁夫子，成州去幾時。衣冠空攘攘，鬢髮獨絲絲。器業終難合，行藏只自知。嵩山讀書處，還許寄晨炊。
走筆問訊晁四以道  其二 周行己 
故鄉羣盜阻，不見一人來。免死依君祿，全生抵酒杯。衰年聊爾耳，吾道已焉哉。未遂鹿門去，相思日幾回。
寓居婁氏樓居 周行己 
樓高雲隠戶，秋靜月侵幃。曠宇涵天界，連山軸地機。宿鴉風葉亂，歸牧笛聲稀。身世浮雲外，人生何所依。
遷居柳市有感  其一 周行己 
緬懷彭澤令，從借剡溪居。水漫衆流會，山連夜逕疏。閉關非避世，爲道久忘書。乍愜幽棲趣，永欣塵鞅除。
遷居柳市有感  其二 周行己 
羅含亦有宅，洲渚啟柴門。未足拒風色，猶堪隔世喧。卜居空著論，畢娶詎忘言。且折薛中券，相從籬下樽。
卧病京師蒙少伊察院惠米因敘歸懷奉呈 周行己 
卧病逾三伏，辭鄉已四年。故人分祿米，鄰舍貸醫錢。志業其如命，行藏休問天。吾歸舟已具，老去合求田。
再依前韵酬少伊 周行己 
亦有南堤宅，棲遲可寄年。免從依廡賃，賸得買鄰錢。爲道難逢世，知吾獨是天。小橋連里巷，行日話桑田。
次少伊韵反招隠 周行己 
我已逾衰齒，公猶小五年。少時能作賦，平日不言錢。風采桓公雅，詩情白樂天。朝綱方有頼，未可話歸田。
少伊察院再用年字韵寵示二篇輒復酬和一章陳德一章敘情  其一 周行己 
恂恂許御史，清譽自初年。門絕苞苴使，家惟薪菜錢。文章名蓋世，忠義力回天。不爲兒孫計，何須僻處田。
少伊察院再用年字韵寵示二篇輒復酬和一章陳德一章敘情  其二 周行己 
咄咄休無頼，栖栖又一年。時從柱下史，獨貸薛中錢。多病惟須藥，長貧不怨天。歸期無遠道，猶滯稻粱田。
雨後晨出滎澤道中寄嘉仲明府 周行己 
宿雨郊原潤，新晴禾黍香。天高晨氣靜，地闊野風凉。忽忽憂羣盜，悁悁懷故鄉。攝官聊免死，何敢論行藏。
謝嘉仲相招寄居滎澤 周行己 
已解陳蕃榻，仍留杜甫亭。飽聞期月政，願受一廛氓。萬事尊中酒，餘年水上萍。依投知有地，流轉任浮生。
送李子興新第歸寧 周行己 
新恩好驥子，門戶有輝光。昏宦通三世，山川共一方。拜親今綠綬，傳業自青緗。買宅如來此，相從及早凉。
寄題江南李氏四照亭 周行己 
聞道新亭好，開軒四望虛。葱葱佳氣合，衮衮衆山趣。野鳥來還去，浮雲卷却舒。登臨富幽興，應不羨陶朱。
道中有感 周行己 
皛皛平川靜，暉暉寒食曛。連山荒白草，屬地亂黄雲。歲晚關心事，天邊爲客身。扁舟終不惡，奔走失吾真。
次渠僅老韵四首  其一 周行己 
癡拙時無用，歸來老罷休。夜寒爲客夢，歲晚異鄉愁。鳥有南枝宿，川皆東海流。凭高望歸路，雲重失滄洲。
次渠僅老韵四首  其二 周行己 
世事人情了，年華鬢髮侵。平生憂國淚，老去戀鄉心。四壁家千里，三秋書萬金。號寒小兒子，念汝故情深。
次渠僅老韵四首  其三 周行己 
鳥暮已歸宿，吾今行亦休。百年能幾許，萬事不勝愁。貧賤須行樂，功名可枕流。鱸魚秋興遠，風起白蘋洲。
次渠僅老韵四首  其四 周行己 
憂患功名晚，塵勞歲月侵。愁來無與語，老去獨傷心。不復周公夢，寧須季子金。題詩憑遣興，情極恐言深。
次李滎澤韵 周行己 
已罷仍僑寓，雖貧强客羞。閒居非素隠，高卧得清秋。故國今何在，他鄉未免憂。爲儒生用拙，老去更宜休。
宿大足寺 周行己 
塵埃得古寺，突兀亂山中。疊徑僧居僻，懸崖鳥道通。塞雲常雨雪，山木自多風。萬事浮生外，心花發暮鐘。
送左與言赴杭司錄 周行己 
艱難惟義重，去住各愁深。喬木迷歸夢，孤帆伴客吟。相看憂國淚，獨立望鄉心。到日如無事，來書速寄音。
晨至石碣院時喪女殯此院二首  其一 周行己 
蕭寺來人少，祇林過雨清。日光微破影，雲色未全晴。久客嗟殊俗，中年哭後生。庭前空柏子，此意復誰明。
晨至石碣院時喪女殯此院二首  其二 周行己 
曉色初明野，雲容尚隠林。蒿萊三徑拙，鳥雀一枝深。憂患他鄉淚，淹留故國心。平生丘壑趣，衰謝媿同襟。
送王天粹登第歸 周行己 
王氏青箱學，名家千里駒。朝廷求士急，吾子應時須。上第人皆有，高才世久虛。別君誰暖眼，書信莫令疏。
奉和林惠叔  其一 周行己 
攝邑聊觀政，無才可及人。案書捐吏役，簷日遂吾真。聽說桑麻好，懽言雨露新。貧居願時熟，聊試甑中塵。
奉和林惠叔  其二 周行己 
世間同大宅，何處是安居。卧地有知足，棲巢亦晏如。松楸懷舊隠，城市遠先廬。衰病難堪責，交遊喜漸疏。
書王仲元都巡城上小亭 周行己 
王子吹簫處，孤城城上臺。回回衆山入，隠隠一川來。花草三春合，軒窗四面開。得官兼吏隠，端復謝塵埃。
原武喪女有感  其一 周行己 
人世剎那頃，汝身能幾秋。一生如夢了，萬事蓋棺休。年老不禁哭，夜長都是愁。棄置復棄置，千古共山丘。
原武喪女有感  其二 周行己 
飄零同逆旅，生死異前途。恩愛此生斷，聲容昨夢餘。幻身今墮甑，戲事已陳芻。寂滅真爲樂，勞勞得爾如。
秋霽分韵得中字 周行己 
清晚搔頭望，晴天已不同。霽烟才冉冉，雨意却濛濛。爲客艱難裏，思親涕淚中。獨憑心事在，倚杖看秋鴻。
春日郊行 周行己 
野步春郊浄，佳遊病眼開。風流可憐柳，零落不堪梅。水接仙舟泛，山紆俗駕回。歸歟月已沒，餘興更登臺。
聞官軍捷報呈彥升時仲 周行己 
滯雨春惟冷，端憂夜更長。曲肱思已亂，如面世難防。捷報聞平寇，安書喜到鄉。鹿門心未遂，誰與論行藏。
壽郡守 周行己 
仙系蘇門遠，英流富緒長。胚胎潜間氣，庭玉煥祥光。永日輝南陸，融風麗北堂。綵餘長命縷，香剩浴蘭湯。丹穴皆威鳳，荆山必豫章。精神森秀發，器質儼溫良。懿學傳經濟，嘉猷合贊襄。慶流多顯赫，筮仕早騰驤。遊刃無間劇，提衡絕否臧。高情薰愛日，勁節肅清霜。暫借朱轓出，行看皂纛揚。頌聲喧道路，輿望屬巖廊。時遇生申旦，官臨指李鄉。衆真金闕奏，滿郡玉爐香。强仕春秋富，昌朝事業芳。臣千君萬壽，賡載濟時芳。
原武祈雨有應呈諸同僚 周行己 
嗷嗷憂旱魃，懇懇叩神祠。自疏官多曠，無辜歲莫饑。奇峰俄變黑，甘液遽如篩。雷電寧無物，風雲自有師。荒郊回沃壤，榮穗發萎枝。攝邑乖爲政，同僚實副時。民心惟禮義，邦本繫安危。食足無他事，恩餘及我私。白看雲子粒，滑想杜陵匙。拂拭萊蕪甑，香炊定可期。
壽沈守 周行己 
三甲三壬五福俱，胸中落落貯瓊琚。池塘芳草詩情遠，富貴浮雲世事疏。一郡壽爐薰愛日，層霄仙籍寄真書。君王萬億臣千億，永作天官拱帝居。
壽時相三首  其一 周行己 
皇天祐德必生賢，尊主功高五帝前。嶽骨昴精來間氣，彭齡聃壽與遐年。遠無憂患身先退，近有湖山樂更全。祇恐蒼生須謝傅，每聞人誦衮衣篇。
壽時相三首  其二 周行己 
每聞人誦衮衣篇，又值君臣慶會年。臘雪已先調鼎實，春風還是作霖天。經綸道自心源出，損益時隨世變遷。當宁旰宵懷舊德，非公誰與濟商川。
壽時相三首  其三 周行己 
非公誰與濟商川，年德俱隆文武全。省事省官民自定，足兵足食務當先。烹鮮取治惟無擾，置器期安在不偏。公壽且千君且萬，四方永永樂堯年。
次僧曇隠謝見臨韵二首  其一 周行己 
倦雲小息五公山，來往扁舟勝據鞍。强飯未能追馬革，寄餐端恐識豬肝。山泉周匝流清泚，古木森羅照屈蟠。獨卧北窗懷太古，元無一物到門闌。
次僧曇隠謝見臨韵二首  其二 周行己 
隱跡僧居無所爲，蒲團曲几面清池。一身有累須三逕，萬物無私各四時。心與溪山相宛轉，事隨塵世漫紛披。山中不用詩招隠，已約施巖采紫芝。
几山出示陽橋唱和諸什竊慨英才之沈寂光景之流邁因兩次其韵皆以少日爲篇首一以贈監鎮孫和仲一以贈知丞苗几山云  其一 周行己 
少日稱豪弓馬場，時平不復戍漁陽。引杯看劍夜雲黑，橫槊賦詩寒日黄。霜落草枯閒戰騎，位卑祿薄困征商。白頭未試吳王妓，楊柳蕭蕭古道傍。
几山出示陽橋唱和諸什竊慨英才之沈寂光景之流邁因兩次其韵皆以少日爲篇首一以贈監鎮孫和仲一以贈知丞苗几山云  其二 周行己 
少日稱豪筆硯場，一官家近住河陽。人情易變春雲薄，世故飽諳秋鬢黄。寒日蒼凉臨迥野，浩歌悲壯激哀商。時平民樂官無事，醉倒題詩舞袖傍。
子固嘉夫相過觀几山唱和 周行己 
萬事都將笑一場，不如載酒訪高陽。凍消地面可憐綠，日暖楊枝無奈黄。尚德久從君子魯，言詩仍有起予商。太平無事閒居樂，且醉高樓大道傍。
再和子固 周行己 
老年不入少年場，不似當時在洛陽。福善坡頭回曳練，石家寺裏看姚黄。春風楊柳東西陌，古道樓臺南北商。流落如今歸未得，白頭憔悴卷城傍。
嘉夫再有冰玉交輝佳句復和酬報 周行己 
爛爛雙瞳掣電光，照人皮裏有秋陽。誰將鼠腊同蒼璧，枉把鹽車服乘黄。合有猷謀陳稷契，即看灝噩繼周商。近來佳句驚人甚，敢竝蒹葭玉樹傍。
和李文叔見招 周行己 
杜曲林泉可寄年，功名富貴有危顛。囊中佳句渾輕與，海內名方莫浪傳。赤脚拏舟能楚些，明眸度曲解回旋。且過叔度留終日，未問他年騎錦韉。
再和文叔 周行己 
事業功名看百年，千杯醉墨謾張顛。關西夫子時方棄，稷下諸儒誰與傳。契闊十年纔道舊，間關千里又言旋。飄萍斷梗無根柢，愁喚羸童理破韉。
病中思歸呈千之十七兄 周行己 
白首遑遑謾世憂，我今問米下揚州。支離病骨難堪暑，浩蕩歸心不待秋。兵火彫零餘故里，功名衰謝獨扁舟。腐儒老死終無用，收拾綸竿好去休。
再用前韵趣歸 周行己 
故鄉何處海東頭，地盡東南最勝州。水陸歸程幾百驛，風塵回首恰三秋。無才北使能降敵，决意東歸已辦舟。去國不緣明主棄，只緣多病更宜休。
和孫德平病秋思歸 周行己 
春雨秋風無盡期，鳶飛魚躍各天機。年光逝水催前浪，世事浮雲換白衣。草木變衰知節改，田園蕪沒要吾歸。人生萬事惟心可，真處何妨世俗譏。
奉和知丞苗几山 周行己 
陸沈僚底惘騤瞿，玩世滑稽常自如。鞍馬猶堪供矍鑠，功名誰復念居諸。胸懷金玉天知我，仕宦風波丞負予。尊酒夜闌聽軟語，清談笑謔極羣書。
和使君閔雨 周行己 
布穀催耕候已深，驕陽未肯化爲霖。一年鈴閣傳齋禁，三月花時負賞心。空谷靈湫能奮響，叢祠古木已成陰。侏儒飽死渾無計，屬耳頹牆聽雨音。
次胡志衡韵 周行己 
城北城南春渺然，幅巾藜杖望晴天。何須多事途窮哭，莫倚高才甕下眠。渭水來從鳥鼠穴，隴山真接首陽巔。登臨未盡牛羊下，安得羲和叱馭旋。
和蔡八十約同歸 周行己 
十年塵土送春衣，每見春風憶翠微。射策决科知已誤，求田問舍早須歸。人生豈料長身健，行李還應與願違。遥望故山心獨往，杖藜三嘆暮雲飛。
再和蔡八十約歸 周行己 
聞說尋山意已清，况逢佳客作山行。百年心事同杯酒，萬里春風出帝城。秋燕欲歸棲集穩，春鷗無事往來輕。風流定是輸陶謝，應笑癡人似步兵。
蘭溪驛 周行己 
小雨滋春態，餘花落晚香。扁舟還獨往，誰與論行藏。
姑射仙人 周行己 
易簡乾坤理，和平兆庶情。誰知爲帝力，萬國自生成。
魯直帖 周行己 
秀潤瞻眉宇，清真接話言。端能愈吾疾，已覺意超然。
李端叔帖 周行己 
鐵面黄犀骨，霜髭燦蝟毛。晚年聊混俗，猶不廢稱豪。
米元章帖 周行己 
戲事芻陳子，浮生甑墮休。遺音餘翰墨，人尚想風流。
和丁忠節三首  其一 周行己 
絕廬高隠白雲間，德行人知是閔顔。側席求賢新詔黑，肯教夫子久居山。
和丁忠節三首  其二 周行己 
七十稀年幾許閒，星星鬢髮半衰顔。寸心灰盡周公夢，不戀朝衣只戀山。
和丁忠節三首  其三 周行己 
大儒出處自無心，調燮功高利物深。用舍行藏皆是道，不分朝市與山林。
送禪照大師四首  其一 周行己 
海雁年年自往來，迢迢此去幾時回。春風滿路真消息，應是桃花處處開。
送禪照大師四首  其二 周行己 
千峰如畫不安排，的的天然更莫猜。草碧花紅春鳥叫，此中何處問如來。
送禪照大師四首  其三 周行己 
行行識取靈巖路，多少遊人只麽回。門前有箇擎天柱，千萬歸時带取來。
送禪照大師四首  其四 周行己 
脫却多年破草鞋，脚根步步踏如來。昔人根鈍真堪笑，直待血流方始回。
知趙鼎臣贈呂令二首  其一 周行己 
幕下胸中水鏡寒，否臧定不失毫端。要知四海皆兄弟，莫作前人青白看。
知趙鼎臣贈呂令二首  其二 周行己 
坐衙官似坐禪僧，萬物風行自飲冰。縱解他心無所得，不知何處計才能。
偶書楷老帖後 周行己 
楷公不見十三年，何處高談洞下禪。禪裏相思無是處，不相思處有誰傳。
春日五首  其一 周行己 
送春小雨作輕凉，碧瓦鱗鱗動霽光。紫燕銜泥歸舊屋，黄蜂採蜜度斜陽。
春日五首  其二 周行己 
小窗午枕夢初醒，特特來尋春徑行。晴日暖風無俗客，岸巾柳底聽新鶑。
春日五首  其三 周行己 
蛺蝶尋花經竹過，蜘蛛結網趁絲行。簷前翻翼頻來燕，葉底窺人欲去鶑。
春日五首  其四 周行己 
深院回廊春日長，晴絲冉冉暖浮光。五株恰似陶彭澤，滿縣愧爾潘河陽。
春日五首  其五 周行己 
無頼春物惱人愁，百年心事信沈浮。何時買得會稽宅，蠟屐自作烏衣遊。
元日同麻萬紀王振叔行南寺五首  其一 周行己 
正月一日思悠哉，水邊盡日意遲回。豈無俗人一盃酒，不作區區城裏來。
元日同麻萬紀王振叔行南寺五首  其二 周行己 
岸頭欣欣木向榮，岸下涓涓春水生。晴日暖風無俗客，故尋野徑逐溪行。
元日同麻萬紀王振叔行南寺五首  其三 周行己 
寒風昨夜動天起，春色今朝入眼濃。橋北斜斜柳垂綠，岸南細細草生茸。
元日同麻萬紀王振叔行南寺五首  其四 周行己 
南寺橋頭緩緩歸，却來高閣更遲遲。水邊白鷺雙雙立，樹杪烏鴉箇箇飛。
元日同麻萬紀王振叔行南寺五首  其五 周行己 
出自西門入北門，南迴東轉逐村村。輕黄淺綠飽經眼，却得歸來細細論。
哭呂與叔四首  其一 周行己 
平生已作老藍川，晚意賢關道可傳。一簣未容當百漲，獨將斯事著餘篇。
哭呂與叔四首  其二 周行己 
淹留也復可疑人，不向清朝乞此身。芸閣校讎非苟祿，每回高論助經綸。
哭呂與叔四首  其三 周行己 
朝聞夕死事難明，不盡心源漫久生。手足啟云猶是過，默然安得議虧成。
哭呂與叔四首  其四 周行己 
朝廷依制起三王，歎惜真儒半已亡。猶有伊川舊夫子，飄然鶴髮照滄浪。
睡起偶書二首  其一 周行己 
晴日薰人午睡迷，輕舟小楫夢中歸。覺來搔首窗前立，草綠花紅燕子飛。
睡起偶書二首  其二 周行己 
爐香一炷滿床書，野杏山桃三四株。食罷睡餘還獨立，一身此外復何須。
瀟湘暮雪 周行己 
凍雲垂地雪紛飛，日暮天寒雁已歸。猶有江頭問津者，不知此去欲何依。
春閨怨三首  其一 周行己 
春盡遼陽無信來，花奩鸞鏡滿塵埃。黄鶑恰恰驚人夢，欲到郎邊却麽回。
春閨怨三首  其二 周行己 
深院無人簾幕垂，漫裁白紵作春衣。停針忽憶當年事，羞見梁間燕子飛。
春閨怨三首  其三 周行己 
燕子引雛來去飛，楊花漠漠草萋萋。窗前睡起渾無緒，倚遍欄干日又西。
示負書 周行己 
平生萬卷漫多聞，一悟中庸得本真。從此盡將覆醤瓿，只于心地起經綸。
留題祇陀僧房 周行己 
回舟小息取僧房，一枕春風意味長。江上鵓鴣啼雨罷，隔洲烟樹日蒼蒼。
從姚毅夫乞酒 周行己 
春來不飲動經旬，空戴陶潜漉酒巾。風雨惱春愁獨坐，提壺無事故撩人。
示提壺 周行己 
藜杖芒鞋一幅巾，翛然無事可關身。一壺任醉春長在，南北東西作主人。
武陵烟雨 周行己 
桃花流水武陵源，烟雨冥冥暗一川。試問山中避秦者，不知此景是何年。
次邢元輔知府韵二首  其一 周行己 
飄零南北道，祇爲草堂留。佳句堪排悶，端居正復愁。何年尋舊壑，無路借前籌。擬訪乘槎客，真仙不可求。
次邢元輔知府韵二首  其二 周行己 
高齋連大厦，安隠客心舒。每發難逢笑，時翻未見書。艱難恩意重，零落舊游疏。欲買西河地，終焉此荷鋤。
香爐峰 周行己 
護國門前似匡阜，雲峰路上認香爐。重重妄想雖堪嘆，也勝塵埃看畫圖。
坡南塘 周行己 
滎陽居士居罕出，高堂華厦安於山。人自墊溺豈關我，乃復辛苦事所難。徒杠未成天欲寒，風吹溱洧波漫漫。安得亟語賢刺史，刺史愛民如赤子。
古意 周行己 
南山有玄豹，七日不下食。欲澤雨露潔，成彼文章飾。皮成爲身菑，不如生羽翼。只愁羽翼成，復遭羅且弋。
鍾離中散草書 周行己 
學書如學禪，心悟筆自到。若非賢達人，安能字畫妙。鳥跡不必傳，篆籀亦異好。草聖實奇偉，變化不可料。張顛號神特，酒酣一脫帽。要識善用心，乃知皆同調。近世有鍾離，筆力絕能紹。不必衛夫人，自是過逸少。浩如觀波瀾，劃見鯨尾掉。宛轉或游龍，突兀忽峰峭。精逸一何有，信是得其奧。豈但揮端毫，亦足見風操。
出都門 周行己 
攘攘宇宙內，經營固多端。有求皆勞生，此身豈能安。艱難出都門，所歷百辛酸。秣馬臨遠道，欲去復盤桓。久客人情深，决別淚汍瀾。親知無別語，勸我但加餐。去去忍回首，西望路漫漫。緬懷白雲下，矯首時獨看。平生扁舟興，來此事征鞍。來時顔色好，歸時衣裳寬。上馬不能恨，下馬不敢嘆。但願還家樂，不辭行路難。
題永寧傳舍 周行己 
浩浩車馬迹，往來各有求。而我亦何爲，行役不得休。驚風吹沙礫，草木春不柔。荒山相經互，渭水日悠悠。下馬古驛亭，開軒竹修修。颯颯爽氣入，得慰征途憂。移床取一息，摵摵如清秋。永願息鞍馬，何當具扁舟。我生湖海間，築居必清幽。城南五畝宅，山高水亦流。家園千木奴，不貴萬戶侯。既輸東皋稅，一飽亦易謀。藐然塵囂外，榮貴如浮漚。咄咄狂癡子，胡爲此淹留。
謝黄襲明吳君寶見訪 周行己 
平生敬愛人，經月不一面。出處各有道，淡泊終所願。避喧繁臺寺，稍息奔走賤。豈是蔣詡人，佳客來不倦。不責禮數優，草草具盤饌。爲歌朱絲弦，知音我所戀。日暮翩然去，思君情如綫。乘興還一來，慎莫比秋扇。
送王六簿康朝之長安 周行己 
君官洛水北，門前是官路。官路塵土多，君行向何處。晨朝束行李，西望長安樹。慘慘寒風吹，行人不敢顧。古來行路難，君行慎許與。故人日已新，新人即復故。
次韵張才叔蔡天復詹持國二月一日同步城南 周行己 
人生本自得，苦爲百慮疚。窮年燈火窗，鬰沒令人瘦。方春萬物作，欣欣共晴晝。步履聊出郭，疏散忘隘陋。當時二三子，來往心疏透。歡然共携手，住處同一簉。弱柳分已綠，小桃紅欲溜。細草軟宜籍，急流清可潄。杯傾野橋邊，酒從村店售。脫帽看晴雲，擊木雜鳴咮。或靜欲寂默，或狂忽騰蹂。野老愕僵仆，村童怪驚走。恐是天上仙，無乃人間秀。瀟洒羲皇上，磊落漢庭右。日暮欲返步，已行更引脰。此會得真率，他時渙邂逅。
次韵林千之秋夜見懷 周行己 
清夜炯不寐，虛窗入圓璧。鴻雁正南飛，庭柯已改色。四運無停景，欻見節序隔。百物自穰穰，吾心自寂寂。秋物本何悲，君悲當自適。楚玉非達士，淚苦爲秋滴。不如陶淵明，濁醪度晨夕。以茲俟君子，須要生理得。一飲置君憂，再飲□君□。我感知己分，爲子豁丹臆。
述憶二十韵奉贈段公度歐陽元老 周行己 
少小從結髮，讀書懷古人。年未十四五，出走京洛塵。當時黌堂士，教我文章新。氣格一入俗，至今不復振。病驥思逸足，鞭策傷苦辛。切雲漫崔嵬，慚愧席上珍。邇來二三子，論交偶情親。以我忘疵賤，所得皆鳳麟。念我勤服義，嘉我能仁親。故此傾丹臆，誨我日諄諄。論詩到平淡，文師韓子純。學道貴能行，卓爾非因循。生平志已定，不復顧狺狺。脫略塵累縶，逝將游廣津。一披霧豹姿，豁然開我神。人生貴相知，願言結近賓。頗恨相得晚，甚知二子真。樂此臭味同，締好期終身。
巫山高 周行己 
誰謂巫山高，朝言暮可期。而我有所思，邂逅藐無時。誰能心似石，見此月如眉。款款琴上聲，此意人詎知。
有所思 周行己 
春風應應至，寸草亦知時。人生非木石，誰能無所思。桃花亂愁眼，柳葉憶蛾眉。所思良不遂，願言何可期。
重游仙巖 周行己 
此地一爲別，風塵歧路賒。登臨原有待，巖谷更重華。石竇寒凝髓，虹梁迥綴霞。仙源端可狎，飛轡繞林涯。
美人曲 周行己 
美人娟娟似秋月，宮中女兒嫉欲殺。惡言忽入恩愛移，自是君王不情察。深宮夜冷調秦箏，曲曲翻成哀怨聲。願得風吹落君耳，回心照妾相思情。
石橋 周之深 
地險知人特地來，猿禽意思也徘徊。遥瞻聖境真如在，休問石門開未開。
遊清果寺 周之深 
西郊出郭未十里，寺在白雲深處藏。僧爲愛閑長閉戶，客來無路自迴廊。近松古瓦落夜子，傍水小池生暮光。指點依稀飯籮水，不知何處問興亡。
遊虎丘 閻與道 
高僧足一丘，門外漫維舟。車馬倦塵境，林泉清晚秋。石分秦劍利，雲伴女墳愁。回首羣鴉暮，飛鳴丈室頭。
白雲亭 鄭道 
天風吹我上齊雲，小澗清從石乳分。濯罷塵纓吾欲忘，白雲滿地未斜曛。
同太守遊東湖 劉棠 
兀兀塵編日自迷，怪來春色轉芳菲。吹噓氣象湖山遠，點綴工夫草木微。挈榼不辭傾美酒，揮戈寧解住殘暉。身閑官冷何欣幸，秉燭長隨五馬歸。
寄張貺 傅求 
利鎖名韁脫者希，鐘鳴漏盡尚忘歸。獨全至樂能齊物，未達高年遂拂衣。明月數聲仙鶴唳，秋風一尺鱠鱸肥。賞心樂事知多少，只恐蒲輪到釣磯。
傲暑棲霞洞 李彥弼 
嵌竇栖霞，𠿕𧇠轉杓。左驂鸞翼，右耳鳳簫。爽排酷烈，境邈氛囂。靜者多妙，於焉消摇。
與曹聖延遊風洞及七星觀遂成長句 李彥弼 
文英子建聲華烜，少陵嘗詠波瀾闊。遐流亹亹鍾宜春，觀君紫芝真秀拔。華山騄耳汗血孫，奚取王良手芻秣。駸駸凌厲追遺風，胡爲頓纓馳駱越。誰嗟長庚有老裔，壯齡直欲排紫闥。初從附鳳矯飛翔，晚乃射虎耽疏豁。强顔方喜安斗筲，稟分何能愧圭撮。胸中琳琅茀埃𡏖，自恧鉛鋒乏破割。時過西鄰蘄發藥，霤引玉泉澆胏渴。新商執矩早威令，甘霔騰虛摧虐魃。約君飄鳬泛滄漪，背負青天□夭閼。風來空穴襲髮毛，刷腋凉飆振絺葛。泠然便擬子列遊，不待別起青蘋末。徐躋七星跐山椒，杓魁歊虛狀旋斡。近君白雪熱何有，高談一激錐囊脫。扳肩作者古蹊徑，餘事篇章隨擊鉢。盤趺不減二華君，妙閱枯棋戰挑捾。光騶摇縱莫可留，四序翩翩幾箭筈。頃看金柳流鶑鳴，俄聽玉露叢蟬聒。清輝默韵無弦琴，烏用檀槽揮一抹。我方騷愁愁到骨，潜睨蠹蟫眉目繓。徒操詩窮擁鼻吟，□或酒酣將月喝。生平剛腸久已屈，頼爾匹夫難志奪。故交紛紜翱赤霄，大鈞播物昭窮達。德尊一代元坎坷，儒腐百年决粗糲。南溟垂翅雲翼收，北窗默卧霜鬚捋。病馬猶期春草長，涸魚終需江水活。君行趨覲長安日，軼興橫秋疇可遏。公卿傾風定援手，鴻造機緘由一撥。江湖要作迥相忘，靜言可笑相濡沫。
閨怨二首  其一 司馬槱 
銷盡輕寒不自禁，新愁唯向靜中深。尋常曾入三更夢，咫尺空論萬里心。人去鳳幃雲漠漠，雁回珠箔日沈沈。春風洞口花長在，只許劉郎一度尋。
閨怨二首  其二 司馬槱 
繡簾珠箔一重重，十里香風入眼濃。鏡合紫鸞來有信，雲深青鳥去無蹤。楚王臺下尋常見，宋玉牆頭取次逢。可惜好花攀折盡，飄零芳蕊付游蜂。
和上元日遊南園賞梅花 司馬槱 
梅簇荒臺自可羞，相君愛賞忘宵遊。未言美實和羹味，且薦清香泛酒甌。
千頃山  其一 司馬槱 
瓊葉半開童女頰，蕨芽初長小兒拳。山中雲雨雖無味，何似山河走暮烟。
千頃山  其二 司馬槱 
一池春水應江潮，中起沙鷗數尺高。誰謂風雲遠朝市，亂山深處亦波濤。
千頃山  其三 司馬槱  西湖
欲爲龍池游，束裝戒蓐食。雞鳴天未曙，呼兒重蠟屐。縈回遡寒溪，确犖疲亂石。迢迢萬丈嶺，宛轉蒼龍脊。山高吐朝氣，恍不辨咫尺。俯聽雷雨聲，仰逐猿猱跡。委蛇度花塢，綠靜草可席。喜如出籠檻，身輕飛鳥擲。不辭雙足繭，遠探蛟龍客。傳聞此山頂，舊有滄海色。爾來三十年，潭湫變枯荻。至今應江潮，尚浮鷗鷺集。至理竟未解，對之空太息。不如西湖遊，揮篙泛瑶碧。
風水洞 司馬槱 
藤梢蔓荒寒，蘚花陰空青。窈窕石竇中，兩耳風雨并。初聞聲蕭騷，活火急銅瓶。再聽逗餘響，萬羽起寒汀。我疑此山空，石脚連滄溟。中有蛟龍蟄，鼻息隠雷霆。又迓仙翁去，丹竈留巖扃。至今爐鼎中，水火爭不停。山前老比丘，霜眉眼如螢。能傳古老語，濯我耳昕醒。便欲慰塵凡，脫我隨爽靈。
蛻龍洞  其一 司馬槱 
雷雨何時起蟄龍，蒼痕夭矯石巖空。不綠嗜好尋劉累，定向人閒試葉公。
蛻龍洞  其二 司馬槱 
梅萼春前破，松髯雨後滋。石崖鳴野鶴，竹塢竄香狸。山脚重重轉，溪流泯泯遲。慇懃窺洞府，又得濯龍池。
題清泠軒 司馬槱 
石冷苔生暈，風高竹度凉。道人何處去，春色半滄浪。
遊九鎖 司馬槱 
撩花踏水細尋香，閒逐孤雲入翠岡。九鎖已深看更好，七人相對話應長。百年空向塵埃老，五月聊乘洞府凉。可笑潜川狂道士，未逢玉室與金堂。
洛春謠 司馬槱 
洛陽碧水揚春風，銅駝陌上桃花紅。高樓疊柳綠相向，綃帳金鑾香霧濃。龍裘公子五陵客，拳毛赤兔雙蹄白。金鈎寶玦逐飛香，醉入花叢惱花魄。青娥皓齒列吳娼，梅粉粧成半額黄。羅屏繡幕圍寒玉，帳裏吹笙學鳳凰。細綠圍紅曉烟濕，車馬騑騑雲櫛櫛。瓊蕊杯深琥珀濃，鴛鴦枕鏤珊瑚澀。吹龍笛，歌白紵，蘭席淋漓日將暮。君不見灞陵岸上楊柳枝，青青送別傷南浦。
句 司馬槱 
身既事十主，女亦妃九龍。
江干小雪 司馬棫 
楓落吳江小雪天，三三兩兩捕魚船。蹇馿瘦馬何方客，眼看風波不著鞭。
妾薄命 司馬棫 
二月春風初不惡，後園桃李先春落。高堂去婦對花愁，君恩非輕妾命薄。憶昔三星光在天，煌煌車馬朱門前。結褵幸得事君子，願託絲蘿千萬年。履痕纔徧君家地，相看已覺君心異。門外新懽一破顔，室中舊愛雙垂淚。妾心比玉自堅貞，君眼如星到處明。女子睽離太山重，丈夫棄置鴻毛輕。莫誇綠髮紅顔好，女色由來何可保。君不見灞上鑾輿祓禊回，阿嬌已向長門老。
春晚獨游鳳林園 司馬棫 
紅英亂點綠苔錢，林影扶疏翠可憐。飛蝶惹殘花上露，戲魚摇碎水中天。金羈不見尋芳馬，蘭櫂空停載酒船。送盡春歸人未老，鶑啼花發又明年。
茅齋 司馬棫 
坐見茅齋一葉秋，小山叢桂鳥聲幽。不知疊嶂夜來雨，清曉石楠花亂流。
哭兄 司馬棫 
誰教作雁破羣飛，一舸南遊遂不歸。乍見音容悲且喜，不知魂夢是邪非。陟岡望遠心猶在，携幼還家意已違。淚眼重尋丘壑去，可堪猶采故山薇。
華亭峽道中 司馬棫 
山似九折坂，河非八節灘。躋攀復揭厲，奈此行路難。
題鳳棲寺 陳希伋 
千載傳聞孰是非，高梧脩竹晚風微。欲知古寺曾棲鳳，樓殿今無燕雀飛。
句 吳習禮 
湖北封疆最上游，荆門中有惠泉流。
句 范溫 
夷甫雌黄須倚閣，君卿唇舌要施行。
句 朴景綽 
勝事年年傳習久，盛觀全屬遠方賓。
句 羅可 
斜侵潘岳鬢，橫上馬良眉。
紫竹 張重 
顔色耐雪霜，桃李不能妬。但取節操高，莫起奪朱惡。
宣妙院上方 劉正夫 
水定浮春岫，鴉盤落遠林。上方鐘送夕，隠几興何深。
句 劉正夫 
紫宸朝罷衮衣閑。
謁真如悟法述偈 釋道平 
七顛八倒，業識忙忙。螺江回首處，笑殺謝三郎。
偈二首  其一 釋道平 
山僧不會佛法，爲人總沒來由。或時半開半合，或時全放全收。還如萬人叢裏，冷地掉箇石頭。忽然打著一箇，方知觸處周流。
偈二首  其二 釋道平 
趙州有四門，門門通大道。玉泉有四路，路路透長安。門門通大道，畢竟誰親到。路路透長安，分明進步看。歲晚未歸客，西鳳門外寒。
舉盤山示衆偈 釋道平 
似地擎山，不知山之孤峻。如石含玉，不知玉之無暇。古人恁麽說話，大似抱賊叫屈。普融門下，人人慷慨。生擒虎兕，活捉獰龍。眼裏著得須彌山，耳裏著得大海水。不是向人誇伎倆，丈夫標致合如斯。
偈 釋景祥 
靈山話，曹溪指，放過初生斫額底。未問龍眠老古錐，昨夜三更轉向西。
陝府鐵牛 釋景祥 
尾在黄河北，頭枕黄河南。善財無鼻孔，依舊向南參。
偈 釋寘 
福巖山上雲，舒卷任朝昏。忽爾落平地，客來難討門。
臨終與蔡氏甥 周濱 
三舅報無常，諸甥脚手忙。熟搥三挺皂，爛煮一鍋湯。垢膩從君洗，形骸任爾扛。六釘聲寂寂，千古路茫茫。
答沂州吏 王老志 
多年退罷老公人，手種桑麻數百根。盡是筆頭挼撚得，一枝枝上有冤魂。
釣臺 余闢 
不誇長揖出宮闈，不重爲漁老釣磯。最愛清宵銀漢上，客星時共帝星輝。
題太平興國宮 傅謙受 
仙家樓閣靄清芬，倦客停驂日欲曛。爭得便如陶靖節，拂衣來此看孤雲。
別友人 陸字 
園花今爛漫，一一手親栽。惟有新離恨，東風吹不開。
戲馬巨濟 李作乂 
太學有馬涓，南省無馬涓。秋榜有馬涓，春榜無馬涓。
題白蓮堂 徐評 
一法圓融萬法該，白蓮香社應時開。淵明不解同方便，何事攢眉不肯來。
題蛻龍洞 徐評 
薈蔚蒼巖下，靈蹤此暫蟠。雲雷一夜起，風雨滿山寒。骨腐苔方綠，涎餘石未乾。試憑圖畫去，聊羨葉公看。
寧國院 徐評 
岑寂千山曲，縈紆一徑微。樓臺青嶂合，窗戶亂雲飛。野色侵僧衲，池光射客衣。偶來修吏隠，到此益忘機。
中秋月集句  其一 葛次仲 
玉露中秋夜，亭亭月正圓。一霄當皎潔，萬象共澄解。送別高臺上，添愁野帳前。無因駐清景，歌舞入明年。
中秋月集句  其二 葛次仲 
凉夜清秋半，常娥照玉輪。九霄微有露，萬里正無塵。氣射繁星滅，明翻宿鳥頻。寥寥天地內，風景一時新。
崑山慧聚寺集句 葛次仲 
全吳臨巨溟，青山天一隅。靜境林麓好，勝槩凌方壺。泓泓野泉潔，曖曖烟谷虛。攀雲造禪扃，躋險築幽居。道人刺猛虎，復來薙榛蕪。咄嗟檀施開，以有此屋廬。側疊萬古石，功就豈斯須。磥砢成廣殿，鬼工不可圖。有窮者孟郊，過此亦躊躇。賦詩留巖屏，詞律響瓊琚。我訪岑寂境，幸與高士俱。時升翠微上，凉閣對紅蕖。岸幘偃東齋，果藥雜紛敷。上方風景清，華敞綽有餘。高窗瞰遠郊，萬壑明晴初。賞愛未能去，頳霞照桑榆。老僧道機熟，閑持貝葉書。秉心識本源，高談出有無。茗酌待幽客，頓令煩抱舒。儒道雖異門，意合不爲殊。抖擻垢穢衣，惟有牟尼珠。餘生願休止，投策謝歸塗。
詩一首 葛次仲 
萬里清江萬里天，一村桑柘一村烟。漁翁醉睡又醒睡，高唱夕陽孤島邊。
句 葛次仲 
榮枯不經意。
嵩山二十四詠 青童峰 樓异 
斬新高髻掠雲開，翠色羅衣一樣裁。知有真仙此中住，故命天女捧書來。
嵩山二十四詠 黄蓋峰 樓异 
一片黄雲駐不飛，中天帝子欲何知。不須更問玉人事，自有嵩高峻極詩。
嵩山二十四詠 浮邱峰 樓异 
誰知方丈與瀛洲，塵世紛紛漫白頭。不到嵩山最高處，世人容易揖浮邱。
嵩山二十四詠 三鶴峰 樓异 
昔有仙翁住此間，煉成青髮與朱顔。一朝跨鶴昇天去，澗草巖花豈復攀。
嵩山二十四詠 遇聖峰 樓异 
漢家天子學神仙，曾遇真人耳過肩。不待菖蒲長黑髮，須知逸樂自延年。
嵩山二十四詠 萬歲峰 樓异 
仙仗西來感百神，泥金檢玉尚如新。山靈知是真天子，萬歲聲中第一人。
嵩山二十四詠 玉鏡峰 樓异 
皎皎冰盤瑩百圍，廣寒宮殿見依稀。青山萬疊渾如洗，浮翠光中一鏡飛。
嵩山二十四詠 獅子峰 樓异 
蒼苔藤蔓飾鬚眉，獅子標形是與非。果解嚬呻作哮吼，窟中狐兔定魂飛。
嵩山二十四詠 虎頭峰 樓异 
萬里封侯相不如，道人曾此獲陰符。軒牙露舌驚樵採，猛士還當捋爾鬚。
嵩山二十四詠 起雲峰 樓异 
觸石孤飛一葉蓬，雷公電母晝鞭龍。但知四海爲霖雨，不道中天第幾峰。
嵩山二十四詠 鳳凰峰 樓异 
當年翔鳳此徘徊，曾爲真人覽德來。今日飛鳴天外過，紛紛燕雀不須猜。
嵩山二十四詠 金壺峰 樓异 
想見金壺瀉墨河，皂林餘潤鬰嵯峨。伯陽當日傳經後，肯向山陰與換鵝。
嵩山二十四詠 華蓋峰 樓异 
華蓋峰高未易窮，捫參歷井到天中。回頭却顧人間世，但見羣青似小童。
嵩山二十四詠 玄龜峰 樓异 
玄武名峰古所傳，晨昏吐氣作雲烟。雖無鑽灼刳腸患，歲晚風霜亦可憐。
嵩山二十四詠 卧龍峰 樓异 
頭角低回蘚蔓封，蜿蜒端似卧真龍。旱乾歲禱多靈應，時見油雲出此峰。
嵩山二十四詠 會仙峰 樓异 
鶴乘雲軿下九天，玉盤星子竟誰先。相應漢武題花品，留作人間聚八仙。
嵩山二十四詠 子晉峰 樓异 
當年曾悟鏡中形，道骨仙風擬紫冥。二十四峰明月夜，玉笙須向揖仙聽。
嵩山二十四詠 玉柱峰 樓异 
丹楹未羨人間侈，玉柱一峰天外高。自古大材須大用，扶持廣厦豈辭勞。
嵩山二十四詠 老翁峰 樓异 
翳霧埋雲皓首翁，難將書傳考前蹤。商山羽翼朝天後，化作中天一石峰。
嵩山二十四詠 玉人峰 樓异 
漢武求仙未得仙，玉人何事落峰前。故知帝子乘雲下，神蓋峰頭啟洞天。
嵩山二十四詠 玉女峰 樓异 
玉仙曾此駐雲車，日薄窗紗映雪膚。七字天書人不辨，定知玄女手中符。
嵩山二十四詠 獨秀峰 樓异 
孕玉懷金不待媒，蓊然佳氣罩崔嵬。天教秀拔諸峰上，未信狂飈解折摧。
嵩山二十四詠 積翠峰 樓异 
翠幄籠雲自一家，蘿梯夜碾七香車。舉頭雨過餘霞散，綠芰池開菡萏花。
嵩山二十四詠 太白峰 樓异 
仰攀日月風雲近，俯瞰岡巒培塿低。絕頂光芒長不斷，人言太白此中棲。
存目 樓异 
詩題：宿少林寺首句：六六仙峰繞佛居。
中秋 李朴  月亮 中秋节
皓魄當天曉鏡升，雲間仙籟寂無聲。平分秋色一輪滿，長伴雲衢千里明。狡兔空從弦外落，妖蟆休向眼前生。靈槎擬約同携手，更待銀河徹底清。
次韵玉巖應詔  其一 李朴 
天書遠下事徵求，鄉里同推馬少遊。世事已非三不可，年華却是一宜休。豈緣薄祿貽身累，祇爲當時分主憂。筇杖芒鞋留我伴，佇聞談笑即封侯。
次韵玉巖應詔  其二 李朴 
擲餌求魚計亦難，長鯨摇曳海波寬。狂風有待三秋起，健翮須教萬里摶。直以逸民朝聖主，不隨計吏上春官。庖刀休用援尸祝，巾笥寧封貢禹冠。
憶玉巖  其一 李朴 
阿閣曾看紫鳳棲，暮年江國擁旌麾。孤雲南北本無定，浮世悲歡那可期。鶴頂丹砂埋藥竈，鴨頭綠水浸春陂。待公踏遍紅塵地，景物歸來似舊時。
憶玉巖  其二 李朴 
秋風燕雀正關關，忽見籬邊菊又斑。寒雁自知霜露重，海鷗常伴水雲閒。百年往事丹心裏，千古聲名直道間。此意屬公須慷慨，晚雲成雨便歸山。
崆峒山 李朴 
雲根秀出碧芙蓉，烟晃霞飛瑞靄中。地脈九枝龍奮蟄，天河一派練橫空。
天竺山 李朴 
天竺崎嶇絕海邊，何人分作贛江禪。鷲山巧疊三峰石，葛塢深疏兩派泉。一醉風光能幾許，十年塵跡尚依然。欲題豹隠還相笑，盼斷長空簇暝烟。
馬祖巖 李朴 
踏盡層巒上小亭，日華初泛曉烟清。塵埃不到門常靜，身世相忘性自靈。
乞巧 李朴 
處處香筵拂綺羅，爲傳神女渡天河。休嫌天上佳期少，已恨人間巧態多。齚舌自應工嫵媚，方心誰更苦鎸磨。獨收至拙爲吾事，笑指雙針一縷過。
八境臺 李朴 
金弋百戰古虔州，滾滾雙江日夜流。杯酒登臺同極目，夕陽漁唱起沙鷗。
遊通天巖 李朴 
春烟澄霽色，杖策出郊坰。疊嶂浮空翠，孤雲罨斷青。燕銜泥作壘，僧結草爲亭。萬樹山風裏，鐘聲下界聽。
和張祜韵 蔣瑎 
野曠吳天杳，江浮楚夢吞。桂香飄露葉，松古兀霜根。碧薺他州樹，黄蘆何處村。世塵飛不到，清磬落空門。
和孟郊韵 蔣瑎 
依崖架僧坊，微雲冒經床。闊睨滄海潮，幽聆諸天香。遠水瀉空碧，層軒逗寒光。願言寄暮齒，永訣聲利場。
句 蔣瑎 
誰知清淡者，冬月亦登臨。
駕幸太學 李師德 
墜典遺經已表章，又傳清蹕幸膠庠。黄龍繞駕天移仗，白雪分袍士綴行。况是體元能作聖，更歡稽古效規王。太平盛世文明遠，萬國儒風自一堂。
四頂山 張彥修 
翠巒齊聳壓平湖，晚綠朝紅畫不如。寄語商山閑四皓，好來各占一峰居。
偈 都貺 
不可思議，是大火聚。便恁麽去，不離當處。
三高堂 黄潛 
三賢同一隠，所遇時則異。不居雲水鄉，詎泄英雄氣。
九仙巖 阮之武 
野老相傳有九仙，嘗遊此地忽昇天。霓旌鶴馭今何在，千古空巖鎖暮烟。
漢遺愛廟碑 阮之武 
楚續光輝存簡策，漢碑突兀鎖期思。風雲會合當年事，簫鼓喧闐此日祠。弱嗣負薪廉節著，怪蛇膏劍德名垂。廟封又見標遺愛，子産英靈想已知。
愚溪 阮之武 
亭溪山號悉從吾，占得聲光萬古無。不似零陵柳司馬，貶他好景亂名愚。
夕陽巖 阮之武 
晉人僊去莫知春，依舊空巖鎖暮雲。西照滿前無限景，有誰能此憶瞿君。
紫雲巖 阮之武 
石磴蘿梯隠翠微，坐間時有紫雲飛。紛紛郁郁來還去，難問瞿仙幾日歸。
石塘寺 阮之武 
洗開無用木，放出自然屏。一簇岡巒勢，多般人物形。金堅性難壞，玉潤色常青。得地生禪剎，休嗟在大坰。
引烟塢 杜扞 
行愛種桃處，濛濛罩輕素。花深人不辨，似入迷仙路。
天澤源 杜扞 
湛碧一泓深，潺湲瀉不斷。高穹沛四時，派別環周半。
句  其一 杜扞 
鐵烏老龍挺，誰爲辨雌雄。
句  其二 杜扞 
倘使在南陽，應爲孔明石。
句  其三 杜扞 
應爲覽德歸，來儀化靈迹。
句  其四 杜扞 
波心石船並，中載白蓮馨。
句  其五 杜扞 
上就巾子頭，軒昂成皂蓋。
董鳳山 韓常卿 
丹竈棋盤去不收，未知蹤跡爲誰留。烟霞空鎖樵人徑，松檜重陰古寺樓。怪木化龍雲雨夜，碧波涵月鏡潭秋。遼東夢斷無歸鶴，山自嵯峨水自流。
句 鄭琡 
別有丹青圖不得，數聲漁笛月明中。
姜相峰 郭正 
青山爲主身爲客，主人借客青山宅。白雲自在千里飛，長松不換三冬碧。藤枯誰與寫作龍，龜老何年化爲石。落花流水發源深，鳴雁過江悲晚色。家無妻子心無累，頂冒寒霜踵藏息。月明舞影聊盡歡，一點塵寰不留迹。儻來軒冕真可嗟，朝爲公卿暮逋謫。屈原賈誼爾爲誰，問君何似青山客。
句 王祈 
葉垂千口劍，幹聳萬條鎗。
句 劉彥和 
五世登科只一家。
靈巖行 杜欽况 
山迴路疑絕，林深祕巖扃。鑿翠出金碧，開軒列雲屏。希有昔成道，久矣斯巖靈。法定卧蒼壁，白日穿空明。令威指泉竇，一鑿秋寒澄。定水供萬衆，不縮亦不盈。如公禪宗秀，於世本無營。聊爲出山雲，乘風無縱橫。坐令多寶藏，百神轉雷霆。夜月嘯彫虎，玉匣開晶熒。笑指八解池，外流中不傾。何必空山雷，始悟物我情。
朱氏天和堂 徐鶚 
先生晦跡谷水東，志趣不與晉賢同。遥聽鶴唳笑二陸，巢傾穴碎非爲工。浩然養素遠聲利，脫去羈束離樊籠。醉隠亭中二十載，桃紅李白摇春風。感時嘯詠聊自適，誰知富貴爲窮通。羨君高操超流俗，直疑變化稱朱公。
福聖觀 王介之  庐山
奔雷漱玉向高秋，長伴神仙出衆流。下得碧山終未足，待歸滄海始應休。雲饒浄色依依斂，猿傍寒聲歷歷愁。別有千尋在何處，廬山南面虎溪頭。
維揚曉發 樊紱 
殘月猶懸夜，開帆風若何。鳴鷄催曉色，舟子起吳歌。一曲清江上，三春別興多。野鷗無意緒，閒卧對滄波。
三友堂 楊恬 
此君高節貫春冬，山色泉聲旦暮同。對面便爲三益友，終朝相伴一衰翁。病嫌細字無心讀，老厭閑花過眼空。頼有堂中不言客，冷顔常共北窗風。
和頓公 楊恬 
昔居山中誰見親，青山對面同笑顰。引泉養竹與爲友，徜徉不覺冬復春。三年相看不知厭，聲音笑貌無久新。雖非多聞與直諒，堂堂不愧琴張仁。已將物我等一致，政自兀兀忘吾身。離群索居亦已久，昔如形影今參辰。强託鳴琴寫風韵，欲憑妙筆摹精神。繡衣使者古君子，天球大訓東序珍。胡爲喻蜀久持節，登車攬轡勞拊循。朅來堂上寓幽賞，不爲豺虎埋雙輪。悠然獨酌對三友，更邀風月爲嘉賓。謝胐忘形許入室，李白對影成三人。寄謝山中五賢者，德不孤立當有鄰。寥寥千里十餘載，乃逢青眼屈復申。夷齊西周兩餓叟，展禽東魯一絀臣。引而高之自孔子，不爾埋沒隨埃塵。君不見黄梅嶺上一拳石，意氣已若驕峨岷。
三友堂 山 宇文紹奕 
峭拔聳青天，巍峨鎮方國。願與君爲友，萬古長一色。
三友堂 泉 宇文紹奕 
青泉出山下，到海流不息。願與君爲友，果行而育德。
三友堂 竹 宇文紹奕 
清淡不媚春，挺挺凌霜雪。願與君爲友，虛中而勁節。
三友堂 風 宇文紹奕 
清風泠然來，襟袖皆披拂。願與君爲友，相見長及物。
三友堂 月 宇文紹奕 
明月麗青天，羣星隠晶耀。願與君爲友，容光無不照。
頌 釋克勤 
使乎不辱命，臨機貴專對。安禪捋虎鬚，著著超方外。不唯明窗下安排，掇向繩床拶嶮崖。拈椎豎拂奮雄辯，金聲玉振猶奔雷。九旬落落提綱宗，衲子濟濟長趨風。解粘去縛手段辣，驅耕奪食猶雍容。秋風忽作要歸去，了却武陵一段事。勃窣理窟乃胸中，行行不患無知己。臨行索我送行篇，要棘蓬與金剛圈。短歌須要十數丈，長句只消三兩言。金毛獅子解翻身，箇是叢林傑出人。不日孤峰大哮吼，五葉一花天地春。
偈五十三首  其一 釋克勤 
蝸牛角上三千界，雲月溪山共一家。既爾業緣無避處，不如隨分納些些。
偈五十三首  其二 釋克勤 
平旦清晨五月一，吹起少林無孔笛。十方沙界坦然平，大地山河印印出。二祖曾不往西天，達磨曾不到梁國。大家共賀太平歌，摩訶般若波羅蜜。
偈五十三首  其三 釋克勤 
病遇良醫，饑逢王鱔。醤裏得鹽，雪中送炭。
偈五十三首  其四 釋克勤 
只這是，大似撒沙向眼中。只這不是，還如注水向耳裏。直下無事，平地陷入。別有機關，墮坑落塹。祇園屈曲流泉急，鷲嶺巍峨雲出遲。
偈五十三首  其五 釋克勤 
雲居開大爐韝，不止烹佛烹祖。但有一切持來，烈焰堆中辨取。是則當處平和，不是切宜退步。煅出金剛眼睛，直得乾坤獨露。雖然到者田地，須知向上一路。放將三聖瞎馿，踢殺大雄猛虎。
偈五十三首  其六 釋克勤 
五月五日天中節，萬崇千妖俱殄滅。眼裏拈却須彌山，耳裏拔出釘根楔。鍾馗小妹舞三臺，八臂那吒嚼生鐵。
偈五十三首  其七 釋克勤 
萬仞崖頭撒手，要須其人。千鈞之弩發機，豈爲鼷鼠。雲門睦州，當面蹉過。德山臨濟，誑謼閻閭。自餘立境立機，作窠作窟，故是滅胡種族。萬緣遷變渾閒事，五月山房冷似冰。